Taha tuta atautauya ʼebevenoqi ana diʼwe ʼinaya,
e ʼinega taha iahaba maega aveloba ʼedaya,
tauna tovekaikaiwabu edi tofewa.
Lova niboana luveifana ʼwahalia ta lugu ʼinaya toatoa.
Ta iahaba nana niboana luveifa nana ʼinega ana fata namadusimanea tolaʼai nawale naʼifoqe.
Ta ena fewa baʼe ʼinega ena kaiwabuyavo mane qiduana iʼeweʼewea tomotau ʼidiega.
ʼInega ʼabiʼabibodema ta vevegabagaba vonaya,
“Baʼe tomotau diavona Yaubada Toatoa Vanena ena tofewayavo,
ta ʼetoyavua ana ʼeda aqiaqi ana tosimana.”
Ta iahaba nana baʼe ʼidewana vegabagaba ʼaubena qabuna ʼidia,
ʼinega Faulo ʼwafina siniqaiqai ta tunugivila ta niboana luveifana voneaya,
“Ieisu Keliso ana wawega yaluvineu benaʼe iahaba nana ʼinega uʼifoqe!”
Ta omoʼe tuta nana ʼinaya ʼifoqe.
Ta iahaba nana ena kaiwabuyavo diadi vilea ʼimaya,
mana edi mane qiduana ana ʼebeʼewa tauna iahaba nana ena fewega ilobelobea,
ta Faulo niʼa giveaqiaqiea,
e ʼinega ge wese mane adi fata be ina lobei baʼe iaba nana ʼinega.
ʼInega Faulo be Sailasa ikafidi ta ilihi ʼetaʼetalidi ta itauyedi ʼebevegimwane ʼinaya ʼabaga ana toluvineavo matadia,
ta ivonedi ivonaya,
“Baʼe me Diu tomotaudi imai ʼidaya ta eda ʼabaga inidonidoea inituna,
ta mali ilivu be mali ilivu eda tomotauyavo iveveʼitedi,
ta itaʼa ilivu diavona ge daluaqiaqieda ʼeguma kana ʼawahaqiaqiedi be kana viaqidi,
mana itaʼa me Loma edi ʼebeluvine gamonaya katoatoa.”
ʼInega tomotau qabudi edi nuanua ʼaideganega ivaʼauta nuanuadi Faulo ma iana ina vunuqidi,
ʼinega toluvineavo iluvinedi ta adi kaleko iʼesiabu yavuledi ta ʼabiega ilavua dadanedi.
Gumwala,
ta ʼabibodanaya iaʼuluguyedi vanue ʼebeyoqona gamonaya.
Ta ana toʼitamaki iluvinei be naʼitamaki aqiaqiedi.
Ta toʼitamaki nana ana luvine noqola aqiaqiea,
ʼinega aʼuluguyedi taha sifaufa gamo otaqinaya.
Ta wese ʼaqedi ʼevesakakea ʼaiwe qiduqiduadi ʼinega.
Ta tou gamonaya Faulo be Sailasa ivevenoqi ta Yaubada iawahawatuboya ʼevosiega,
ta wese vaina yoqoyoqonidi maega itoatoa ivivineneqedi.
ʼInega lukwayavonega mwaniʼiniʼi qiduana veʼale,
ʼinega vanue ʼebeyoqona ana avutugu veniʼi.
Ta vanue nana ana ʼawayavo taudiega ʼeluʼewaʼedi,
ta wese yoqoyoqonidi qabudi adi seni ʼidiega ʼeliʼamidi.
ʼInega toʼitamaki nana ʼenoʼenoyega yaʼitoto ta ʼitea vanue ʼebeyoqona ana ʼawayavo ʼeluʼewaʼedi ta vonaya be yoqoyoqonidi niʼau ida dena.
ʼInega ena kefata ʼewei ta vonigo taunega daluveʼaligia.
Ta Faulo ʼitea ʼinega gabea vonaya,
“Ei,
ge tauʼuyega una luveʼaligiu!
Imaʼa qabuma atoatoa.”
ʼInega toʼitamaki nana ena tofewayavo gabedi lamufa ina miea ʼinaya.
ʼInega ʼewei ta me ena dedela vihila lugu sifaufa gamo otaqinaya ta tuqatuqanega sobadi Faulo be Sailasa ʼiawadia.
Ta ʼabibodanaya yaʼitoto ta ʼebeʼewedi iʼifoqe ta vetalaʼaiedi vonaya,
“Kaiwabuyavo,
ovonegu tolaʼai ena viaqi be ʼinega ʼetoyavua ena lobei.”
Ta Faulo be Sailasa ivona ʼeviviea ivonaya,
“Kaiwabu Ieisu ʼinaya una vetumaqana,
ʼinega oʼa me eu susuyavo qabumi ʼetoyavua ona lobea.”
ʼInega Faulo be Sailasa Kaiwabu Ieisu Valena isimanea toʼitamaki nana ʼinaya ta wese ena susuyavo ʼidia.
Ta omoʼe tou nana gamonaya toʼitamaki nana Sailasa be Faulo ʼebeʼewedi ta bonudi luʼutuya,
ʼinega ʼabibodanaya tauna me ena susuyavo babitaiso iʼewea.
Babitaiso gumwala,
ta ʼabibodanaya toʼitamaki nana Faulo be Sailasa ʼebeʼewedi ena vanuea ta ʼabwaga neidi.
Ta toʼitamaki nana me ena susuyavo iqaiawa qiduana,
mana qabudi edi vetumaqana Yaubada ʼinaya niʼau ilobea.
Mahala ahalia ʼinega ʼabaga ana toluvineavo edi folisi iluvinedi ivonedia,
“Ona tauya vanue ʼebeyoqona ʼinaya,
ta ana toʼitamaki ona vonei Faulo be Sailasa nayavuidi.”
ʼInega folisi itauya toʼitamaki nana ʼinaya ta toluvine dina edi nuanua isimanea ʼinaya.
ʼInega toʼitamaki nana Faulo ma iana vonedi vonaya,
“Toluvineavo luvine ineigu be ena yavuimi.
ʼInega ona ʼifoqe ta ma emi nuadaumwala ona tauya.”
ʼInega Faulo folisi vonedi vonaya,
“Ge wese ana tauya!
Mana imaʼa me Loma ta ge taha ema luveifana,
ta tomotau matadia ilavua dadanema ʼabiega,
ta vanue ʼebeyoqona ʼinaya iaʼuluguyema,
ta ge taha kotu ida maduviaqia ʼimaya.
Ta tolaʼai weaqina toluvineavo nuanuadi ina yavuima vanue ʼebeyoqonega be ana ʼifoqe ʼwaivega?
Ta ʼesi luaqiaqiedi taudiega ina mai be ina aʼuʼifoqeyema!”
ʼInega folisi iʼevivi ta Faulo ena vona isimana ʼifoqeyea toluvine ʼidia.
Ta edi vona ʼinega toluvine diavona imwaniniva qiduana,
mana niʼau inoqolia Faulo be Sailasa taudi Loma ana tomotauyavo.
ʼInega toluvine diavona imai ilusoli Faulo be Sailasa ʼidia ta wese iyavuidi.
ʼInega vanue ʼebeyoqonega iaʼuʼifoqeyedi ta inoqiedi be ina tauya mali diʼwe ʼinaya.
Ta Faulo ma iana edi ʼifoqe ʼabibodanaya itauya Lidia ena vanuea,
ta omoʼe ʼinaya tovetumaqana ilobedi ta edi vona ʼinega igivewaiwaiedi.
Ta ʼabibodanaya itutuvila itauya.